钦定古今图书集成/明伦汇编/氏族典/第263卷 > 王彦威
## 钦定古今图书集成/明伦汇编/氏族典/第263卷 > 王彦威

按《唐书王彦威传》：“彦威，其先出太原，少孤，家无赀，自
力于学。举明经甲科，淹识古今典礼。未得调，求为太
常散吏卿，知其经生，补检讨官。彦威采获隋以来下
讫唐凡礼沿革，皆条次汇分，号《元和新礼》，上之，有诏
拜博士。坐祝辞误，夺二季俸，削一阶。后累擢司封郎
中、弘文馆学士、谏议大夫。李师道既平，其十二州赋”
法未均，诏彦威为勘定两税。使还兼史馆修撰，下迁
河南少尹，俄改司农卿。李宗闵执政雅善之，进拜平
卢节度使。开成初，召为户部侍郎，判度支。会边兵诉
所赐不时，缣皆敝恶，贬卫尉卿。俄检校礼部尚书，为
忠武节度使，徙节宣武，封北海县子。性彊敏，善著书，
颇行于时。卒，赠尚书右仆射，谥曰靖。